پَمبّکیں کارزانش ءُ گِسریں راجے ءِ پہ زُبان ءَ موھے۔
نبشتہ کار: ابدلستار بُگٹی۔
ھدامرزی واجہ راجنیش اوشو گْوشیت کہ اگاں سرکار یا نیکراھے وتی لس مھلوک ءَ چہ یک کارے ءِ نیمگ دِیْر ءَ بیگ ءِ گْوشیت یا بزاں مہ کن ءِ جارے اش جن انت کہ اینگ ءَ مہ کن ات ءُایشی ءِ کنگ ءِ مُز بلائیں سزا ءُ کساس بنت گڑا اود ءِ مردماں پَہ ھما کار ءِ کنگ ءَ انچیں وسوس ءُ واھشتے ماں زِرد ءُ مجگ ءَ چِست بیت کہ اے چونیں تام کہ سرکار ءَ یا نیکراہ مارا مہ کن ءِ اش گْوشگ ءَ انت۔
گڑا بژن ءِ ٹوک ایش انت کہ مرشاں بلوچ راج ءِ جاور دے(ھم) انچوش اَنت۔ اگاں تو بلوچی بِہ وان ئے ءُ نبشتہ ئِے کن ئے گڑا مئے چاگرد ترا گنوُک گْوش ایت۔ پد ءَ انچیں نابود ءُ بے سیتیں باوستے جمبور بیت کہ پول ئِے بند انت۔اگاں تو چاگردی ءَ ھیال ءُ چمشانکے بِہ دے ئے گڑا تو سرپد بَہ ئے ھر نیمگے ءَ نوک ورنائیں نودربر ءُ گِسریں راج ھمنگیں بلوچی یے گْوش اَنت کہ ایشی ءِ لاپ ءَ بلوچی جِند ءِ ٹَوک کمین بلے اڑدو ءِ ءُ انگریزی ءِ ٹَوک ءُ گال باز ءُ گیش ھوار اش کن اَنت۔
اگاں تو کَس ءَ پنتے دے ئے کہ بلوچی بِہ وان ءُ نبیس ات گڑا آ گْوش اَنت ” مرچاں اڑدو ءُ انگریزی ءِ دَور انت بلوچی ءَ ترا چے داتگ ءُ اَنی رَند ءَ مارا چے دنت ءُ بِہ گْوش کہ مرشاں بلوچی تاھند ءَ کارمرد بیگ انت؟ ۔۔اگاں تو لوٹ ئے کہ تو ءُ تئی پشپد آسودگ ءُ جْوائیں پوریاگِریاں سر بِہ بنت گڑا انگریزی ءُ اڑدو ءَ وانین اش بلوچی ءَ مرشاں ھچ سیت ءُ پائدگ نیست”
گڑا ھمنگیں ٹوکاں من ھبکّہ نہ بَہ آں چے ءَ کہ من زان آں کہ مئے بلوچ چاگردی ءَلاپ ءَ بزاں راج ءِ اگاھی نیست انت پمیشکا راج یک نہ سرپدی یے ءَ چہ آماچ انت ءُ چُشیں گاریں تپاس ءُ پولاں کن اَنت۔ بلکین من پَسّو اش دے آں “واجہ من ھم انگریزی وانت ءُ بلے من ءَ انگریزی ءَ چُش نہ گوشتگ کہ وتی پجار ءُ مات ءِ داتگیں اَنامت زُبان ءَ ڈالچار بِہ کن۔ ھو!! من زان آں انگریزی یک میان اُستمانی زُبانے ءُ بلد ئِے بیگ بنی آدم ءَ پہ یک مزنیں سوبے بلے اڑدو ءِ وانگ پَما یک توان ءُ بیرانی یے۔۔۔۔ءُ زُبان تئی مات ءِ داتگیں اولی اَنامت کہ ترا ماں ھمے زبان چہ سوج ، بلد ءُ زبر ئِے کُت ءُ اے تئی مانزمان انت کہ تو اَنامت ءِ پھریز ئِے ءُ زُبان ءِ دیمروئی ءِ جّھداں ھوار بِہ بَہ ات ءَ مھکم بِہ کن ات ئِے “
دومی مرشاں ھر یکے زانت کہ ھماں زبان ءِ دیمروئی ءِ گَل ءُ جُھداں سرکارانی جِند ءِ کمک ءُ واھیر بیتگ انت گڑا ھماں اَلّم دیم ءَ شتگ انت ءُ بے کساسیں دیمروئیاں سر بیتگ انت انچوشکہ انگریزی، ھندی، پرانس، اَربی ءُ روس پِلان۔ اے ھماں راج ات انت کہ یک وتن ءُ سرزمین ءِ وتواجہ ات انت۔ بِہ گِر داں گْونڈوانی وانگجاھاں، دربرجاہ ءُ شھدربرجاہ، کارجاہ ءُ کارگِساں، ماں گِندگْوش ءِ مراگش، کَسمانک تامُراں ، ھال ءُ اھوالاں، بزاں ھر وڑاں زبان ءِ دیمروئی ءَ کار اش کت انت ءُ کنگ ءَ انت۔
بیا کہ ما بلوچ ایں ءُ ما وت انگت اے سوڑگ نہ کتگ کہ باید انت کہ مئے پجار ءُ شھدیں زُبان ءِ نبیسّگ ءُ سیاھگ ءِ یک رھبندے بِہ بیت۔ وتگڑیں رھبنداں ءُ ٹھل ءُ پھربندیں کواس ءُ شائراں مارا مئے وتن ءِ وڑ ءَ مئے زُبان دے ونڈ ونڈ ءُ چونڈ چونڈ کتگ اَنت آ وتی ناماں بلوچی آباں چہ نبشتہ نہ کن اَنت گْوں بلوچی آباں نبیسّگ ءَ آیانی ازت ءَ ستاہ زاناں کَمّین بیگ ءَ انت۔ ھمے وڑ ءَ اگاں تو بلوچی تامُراں بِہ گِند ئے ایشانی بندات ءَ بلوچی یے نیست انت۔ کارمستر ءُ تامُر ءِ بَھر زوروکانی نام گْوں اڑدو ءِ آباں نبیسّگ بنت۔ گڑا ماں تامُر ءِ ٹَوک ءُ گپاں زگریں بلوچی مان نیست۔اے ھم راج ءِ بدبھتی یے انت کہ تامُرانی ٹھینوک ءُ بَھرزوروک دے(ھم) بلوچی وانگ ءُ نبیسگ نہ زان اَنت۔ ھچ ھیالداری یے اِش نہ کن اَنت کہ اے تامُر یک راجے ءِ زُبان ءَ دے چیٹینگ ءَ انت ءُ ایشی ءِ زگر ءُ پلگارگ پہ پدریچ ءَ یک درونت ءُ پنتے۔ پمیشکا باید انت کہ ما تامُر ءِ نبیسگاں، ٹَوک ءُ گَپاں زگریں بلوچی ءَ بیار ایں۔
ھمے وڑ ءَ راج ءِ ءُ زبان زانتکار ( توری کَواس ءُ شائر بِہ بَہ انت توری نبشتہ کار ءُ تامُر ٹھینوک بِہ بَہ اَنت )باید انت آ دیم ءَ بیا انت ءُ راج ءَ رست کن انت ءُ پَہ بلوچی ءِ زگر ءُ پلگاری کار ءَ کن اَنت 
پد ءَ من کَاے آں بلوچی سیاھگ ءِ نبیسّگ ءَ بلے مرشاں ھمک بلوچ ءِ وتئی یک وتگڑیں رھبند کہ آ وت ھم نہ زانت کہ من چے نبیسگ آں ءُ پد ءَ سالے ءَ رَند وتئی نبیستگیں سیاھگ ءَ وت وانت نہ کنت۔ اے نادْراہی ءَ سلیمانی گالوار کنوکیں بلوچ باز ءُ گیش آماچ انت۔ من وت بگٹی یے آں ءُ من دے سلیمانی گالوار کنوکے آں ءُ من وَ نوکیں نبشتہ کارے آں گڑا من زانتگ کہ سلیمانی گالوار دے سید رھبد ءَ گْون نبیسگ بیت گڑا چے ءَ اے گسریں راج یک وتگڑیں رھبند ءَ چہ درآؤتک نہ بنت۔ 
بہ بکش ات کہ من کمیں بُنگپ ءَ چہ دِیر شُت آں بلے اے دے من ءَ گْوشگی ات کہ راھشون ھم وتی مانزمان ءَ پیلو بِہ کن اَنت۔ دومی کمین بلوچ ءَ ھم پَمبّکیں کارزانش(Modern technology ) ءِ کارمرد کنگی انت۔ باید انت کہ بلوچ کارزانش ءِ پائدگ بزیر ایت۔
مرچیگیں چاگردی رسانک در ءِ تہ ءَ باند انت کہ ما وتی سیاداں، پجاروک ءُ سنگتاں بلوچی ءَ گْوں بلوچی آباں ءُ سیاھگ ءَ ھمتران(Chatting) بِہ بَہ ایں نیکہ اڑدو ءُ انگریزی ءَ۔ اے اھد پہ ھر یکے ءَ اَلّمی بیت کہ ما واٹسآپ ءُ پیس بُک ءِ تہ ءَ بلوچی ءَ کن ایں کلوہ ءُ گَپتران ھم بلوچی نبیسّگ ءَ بنت ءُ ھر یکے ءَ اے مانزمان انت کہ ما بلوچی کلیتک ءُ بلوچی بزانت بلد ءِ آیپ ءَ ایرگیج بِہ کن ایں ءُ لوگ ءُ میتگ ءِ مردم شُون ءُ سرسوج بِہ دے ایں کہ بلوچی ءَ بِہ وان ایں ءُ پہ بلوچی زُبان ءِ دیمروئی ءِ گَل ءَ ھوار ءُ بَھر بِہ زور ایں بلے اے جھد ءِ سوب ھما وھداں رس ایت کہ ما وٹسآپ ءِ لاپ ءَ ھر یکے چہ وتی میتگ ءُ شھر ءِ مردم بلوچی دربرگ ءِ گَل ءُ گروپاں اڈ کن ایں ءُ ایشی ءِ تَہ پنچ شش جھدکاریں کارمستر بنت کہ سیاد ءُ وارساں ھوار کن ایں گڑا ماں ھمے گروپ ءِ لاپ ءَ بلوچی درونت، نبشتانک، آزمانک ءُ بلوچی گْوشکند ءُ ھمک وڑ وڑیں لبزانکی شِنگ ءُ تلان بِہ بنت ءُ ھر کَسے چہ اود ءَ دربرگ ءِ جھد ءَ ملار ءُ گلائیش بِہ بات۔۔آمین۔
یک گپے سَک پہ دلگوشی انت کہ ھر کَسے بلوچی نبیسّگ ءَ بلد ءُ زبر بیتگ گڑا آ براس ءُ گوھاراں ھم اے اھد ءُ مانزمان انت کہ آ ھم یک ایوکیں بلوچی دربرجاہے بزاں گروپے اڈ بِہ کنت ءُ دیم ءَ جُنزان بِہ کنت ءُ راج ءِ بلوچی وانینگ ءِ جھد ءَ بنگیج ءُ بندات بِہ کنت۔ سلامت بات ات ءُ جُنزان کن ات